Norske fylkeskulturpriser

Norske fylkeskulturpriser er kulturpriser delt ut av de respektive norske fylkene. Fylkeskulturprisen har i de fleste fylker vært en pengepremie på mellom 30 000 og 100 000 norske kroner, i tillegg til et kunstverk i en del fylker.


== Historikk ==
Frem til og med 2019 ble det årlig delt ut en fylkeskulturpris i alle de daværende 19 norske fylkene, med unntak av Akershus som delte den ut siste gang i 2001, og Oppland som i stedet delte ut mellom fem og åtte kunstnerstipend hvert år. Fylkeskulturprisen var i de fleste fylker en pengepremie på mellom 30 000 og 100 000 norske kroner, i tillegg til et kunstverk i en del fylker. Fra 1. januar 2020 trådte regionreformen i kraft, og antallet norske fylker ble redusert. Dette innebar også at en del fylkeskulturpriser ble nedlagt, og at det ble etablert nye priser i de nye fylkene.
Halvparten av de daværende 19 norske fylkene opprettet kulturpriser i perioden 1976–1982. Fremveksten av fylkeskulturpriser kan forklares med etableringen av fylkeskommunen som en selvstendig politisk og administrativ enhet i 1975. Det kan også sees i lys av den nye norske kulturpolitikken som ble etablert gjennom de to kulturmeldingene i 1973–1974, der «det utvidede kulturbegrep» ble etablert: «Et utvidet kulturbegrep omfatter både det 'tradisjonelle' området: litteratur, kunst og kulturvern, ungdomsarbeid og idrett, men dertil også skapende fritidsvirksomheter som kan gi utfoldelse av egne anlegg og interesser.»Den første fylkeskulturprisen som ble delt ut var til Francis Bull i Oslo i 1966. Fremtredende personer/grupper som har fått en slik pris er blant annet DumDum Boys, Liv Ullmann, Erlend Loe, Anne-Cath. Vestly, Wenche Foss, Thor Hushovd, Morten Gamst Pedersen, Sigurd Rushfeldt, Ole Ivars, Knut Ødegård, Frode Estil, Åge Aleksandersen, Lillebjørn Nilsen og Jahn Teigen.


== Fylkene ==


=== Eksisterende fylkeskulturpriser (per 2022) ===
Agder: Agder fylkes kulturpris ble første gang delt ut i 2020.
Innlandet: Innlandet fylkeskommunes kulturpris utdeles første gang i 2022.
Møre og Romsdal: Møre og Romsdal fylkes kulturpris ble første gang delt ut til Hans Hyldbakk i 1973.
Nordland: Nordland fylkes kulturpris ble første gang delt ut til Dag Rødsand i 1974.
Oslo: Oslo bys kulturpris var den første fylkeskulturprisen som ble delt ut. Den ble delt ut for første gang i 1966 til Francis Bull.
Rogaland: Rogaland fylkeskommunes kulturpris ble første gang utdelt i 1979.
Troms og Finnmark: Troms og Finnmark fylkeskommunes kulturpris ble første gang utdelt i 2020.
Trøndelag: Trøndelag fylkeskommunes kulturpris ble første gang utdelt i 2018.
Vestfold og Telemark: Vestfold og Telemark Fylkeskulturpris ble første gang utdelt i 2021.
Viken: Viken fylkeskulturpris ble første gang utdelt i 2020.


=== Tidligere fylkeskulturpriser ===
Akershus: Akershus fylkes kulturpris ble først delt ut til Nils Johan og Borghild Rud i 1977. Prisen ble delt ut for siste gang i 2001, da var det Eirik Sundli som fikk prisen.
Aust-Agder: Aust-Agder fylkes kulturpris ble først delt ut til Torleiv H. Bjørgum i 1971. Siste utdeling var i 2019.
Buskerud: Buskerud fylkes kulturpris ble første gang utdelt i 1977, og siste gang i 2019.
Finnmark: Finnmark fylkes kulturpris ble først delt ut til Svein H. Sørensen i 1988.
Hedmark: Hedmark fylkes kulturpris ble først delt ut til Hans Børli i 1984. Siste utdeling var i 2019.
Hordaland: Kulturarbeidarprisen ble først delt ut til Olga Breivik i 2006. Siste utdeling var i 2019.
Nord-Trøndelag: Nord-Trøndelag fylkes kulturpris ble første gang delt ut til Ella Holm Bull i 1982. Den siste prisen ble delt ut i 2017.
Sogn og Fjordane: Fylkeskulturprisen ble første gang delt ut i 1980. Da fikk Ragnar Vigdal prisen. Siste utdeling var i 2019.
Sør-Trøndelag: Sør-Trøndelag fylkes kulturpris ble først delt ut til Håkon Bleken i 1976. Siste utdeling var i 2017.
Telemark: Telemark fylkes kulturpris Siste utdeling var i 2019.
Troms: Troms fylkes kulturpris ble delt ut fra og med 1979. Siste utdeling var i 2019.
Vest-Agder: Vest-Agder fylkes kulturpris ble først delt ut til musikkpedagogen Margrethe Erikstad i 1981. Siste utdeling var i 2019.
Vestfold: Vestfold fylkeskommunes Kunstnerpris ble først delt ut til Kåre Holt i 1969. Siste utdeling var i 2019.
Østfold:
Østfold fylkes kulturpris ble utdelt fra 1973 til 2002.
Østfoldprisen var en videreføring av Østfold fylkes kulturpris og noen andre priser. Første utdeling av Østfoldprisen var i 2004, og den siste fant sted i 2019.


== Referanser ==